IFEC ระส่ำ! หนี้หุ้นกู้ 3 พันล้านจ่อท่วมหัว เหตุที่ประชุมวิฯตั้งกก.ไม่สำเร็จ
IFEC ระส่ำ! หนี้หุ้นกู้ 3 พันล้านจ่อท่วมหัว เหตุที่ประชุมวิฯตั้งกก.ไม่สำเร็จ
25 ม.ค. 2560

เจ้าหนี้ระทึก! แต่งตั้งกรรมการ IFEC ล้มเหลว จับตาเบี้ยวหนี้บี/อี อีกรอบพรุ่งนี้หรือไม่ ฟากเจ้าหนี้หวั่นใจ เบี้ยวครั้งนี้กระทบหุ้นกู้ ครบกำหนดชำระทันที 3 พันล้าน!
ผู้สื่อข่าวรายงานว่า การประชุมวิสามัญผู้ถือหุ้น ครั้งที่ 1/2560 ของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เพื่อพิจารณาแต่งตั้งกรรมการเพิ่มเติมและพิจารณาเรื่องอื่นๆ ที่เกี่ยวข้องเพื่อแก้ไขข้อจำกัดทางกฎหมายนั้น มีความจำเป็นต้องเลื่อนการพิจารณาวาระการแต่งตั้งคณะกรรมการที่ว่างลง 5 ตำแหน่งออกไปเป็นครั้งหน้า หลังจากผู้ถือหุ้นลงมติไม่เห็นด้วยกับทุกรายชื่อที่ฝ่ายบริหารเสนอมา โดยทาง IFEC คาดว่าจะสามารถจัดการประชุมครั้งใหม่ได้อย่างเร็วที่สุดคือใน 15 วัน นับจากนี้
ทั้งนี้ เป็นที่น่าจับตาว่า ความล้มเหลวของการแต่งตั้งคณะกรรมการในครั้งนี้อาจส่งผลต่อการชำระหนี้ ซึ่ง IFEC มีนัดชำระหนี้ตั๋วแลกเงินระยะสั้น หรือ ตั๋วบี/อี ให้กับ บลจ.โซลาริส ในวันพรุ่งนี้ (26 ม.ค.) หรือไม่
โดยก่อนหน้านี้ บริษัทเคยผิดนัดชำระหนี้ค่า ตั๋วบี/อี มาแล้ว 2 งวด ด้วยกัน แบ่งเป็น งวดที่ 1 จำนวน 200 ล้านบาท เมื่อวันที่ 11 ม.ค.60 และงวดที่ 2 จำนวน 100 ล้านบาท เมื่อวันที่ 19 ม.ค.60 ซึ่งรวมกัน 2 งวด เท่ากับ IFEC ผิดนัดชำระหนี้ ตั๋วบี/อี รวมเป็นจำนวนทั้งหมด 300 ล้านบาท ซึ่งถือเป็นจำนวนที่เท่ากับเพดานหนี้ที่อนุญาตให้บริษัทสามารถผิดนัดชำระได้ตามเงื่อนไข ก่อนที่หนี้ทั้งหมดจะมีผลบังคับให้ครบกำหนดชำระเลยในทันที
อนึ่ง นอกจากหนี้ตั๋วบี/อี จำนวนประมาณ 3.50 พันล้านบาทแล้ว IFEC ยังมีหนี้จากการออกหุ้นกู้ก่อนหน้านี้ราว 3 พันล้านบาท ดังนั้น หนี้จากหุ้นกู้ก้อนนี้จะครบกำหนดชำระในทันที หาก IFEC ไม่สามารถจ่ายหนี้ตั๋วบี/อีได้ทันในวันพรุ่งนี้ เนื่องจากถือว่า บริษัทได้ทำการผิดนัดชำระหนี้เกินกว่าจำนวนตามเงื่อนไขของเจ้าหนี้ที่ได้กำหนดไว้
ทั้งนี้ IFEC มีเจ้าหนี้จากการขายหุ้นกู้อยู่ 3 รายด้วยกัน ประกอบด้วย 1) บล.เคที ซีมิโก้ จำนวน 1 พันล้านบาท 2) บล.เอเซีย พลัส จำนวน 1 พันล้านบาท และ 3) ธนาคารกรุงไทย จำนวน 1 พันล้านบาท รวมกันทั้งสิ้น 3 พันล้านบาท โดยมีกำหนดชำระเดิมอยู่ในช่วง เดือนพฤศจิกายน 2560 
 
 